Nos, officialis curie Bisuntine, sede vacante, notum facimus... quod... personaliter constituti et ad hoc in jure specialiter venientes, nobilis vir dominus Johannes de Cabilone, dominus de Allato, ex una parte, et nobilis domina Margareta de Bellavevra, relicta domini Vualcheri de Commerceyo, domini quondam Montis Rivelli, ex altera, idem dominus Johannes et Margareta confessi sunt et publice recognoverunt in jure coram... juratis nostris se contractum permutacionis, vendicionis et concessionis fecisse et iniisse inter ipsos in modum qui sequitur: videlicet quod domina Margareta sciens, prudens et spontanea, non vi, non dolo, non metu ad hoc inducta, nec ab aliquo circonventa, sed considerata utilitate sua et commodo evidenti, pro se et suis heredibus et successoribus, dedit, donavit, tradidit vel quasi, [et] im perpetuum concessit, titulo et nomine permutacionis, dicto domino Johanni de Cabilone, recipienti pro se et suis ac etiam acceptanti, medietatem ville de Champaignole, rerum, possessionum, pertinenciarum et appendiciarum omnium et singularum dicte ville, tam in hominibus, justiciis, nemoribus, censibus, redditibus, tailliis, pascuis, emendis, terris cultis et non cultis, molendinis, furnis, aquis, aquarum decursibus, piscariis, stannis, bancis, courveis, nemore de Taravant, gardia seu custodia grangie d’Ardon, feodis, retrofeodis, dominiis et commodis, quam aliis rebus quibuscumque ad dictam medietatem dicte ville spectantibus, et a quibuscumque detineantur seu possideantur et quocumque nomine conseantur; que medietas dicte ville de Champaignole cum omnibus juribus et pertinenciis medietatis dicte ville de Champaignole tradita, assignata et assetata fuit ipsi Margarete, ut asseruit coram... juratis nostris, a nobili viro domino Galchero, quondam domino Montis Rivelli, marito suo, pro villis de Toutenans et de Sancto Desiderio, et pertinenciis earundem villarum, et pro sex centum libris usualis monete; quas villas et pecuniam dictus Galcherus, quondam maritus suus, habuit et recepit de dote et maritagio ipsius Margarete, et quas etiam villas de Toutenens et de Sancto Desiderio, de voluntate et mandato dicti Galcheri, eadem Margareta dedit in dotem et nomine dotis Guillermete, filie sue, ut asseruit eadem Margareta coram juratis nostris supra dictis; tradidit, inquam, et concessit eadem Margareta ex causa permutacionis predicte predictam medietatem ville de Champaignole, cum pertinenciis et appendiciis ipsius medietatis ville omnibus et singulis, dicto domino Johanni et suis, im perpetuum, pro duabus partibus omnium reddituum, fructuum, exituum et omnium obvencionum pedagii de Joigne ab ipsa domina Margareta possidendis, tenendis et habendis, quandiu vixerit dicta Margareta et non ultra; quas quidem duas partes pedagii predicti predictus dominus Johannes dicte Margarete ex causa permutacionis predicte tradidit et concessit ad vitam ipsius Margarete et non ultra; post decessum vero dicte Margarete dicte due partes dicti pedagii ad dictum dominum Johannem et suos heredes libere et pacifice reverti debent, contradictione aliqua non obstante. Insuper, dicta Margareta, considerans et attendens onus debitorum in quibus dictus dominus Galcherus, quondam maritus suus, erat multis creditoribus fenerariis obligatus, nec alia bona superessent de quibus commode dicta debita domini Galcheri solvi possent, nisi per distractionem et vendicionem alterius medietatis dicte ville de Champaignole, pertinenciarum et appendiciarum ejusdem, ipsa domina Margareta, sciens et prudens et spontanea, non vi, non metu nec dolo ad hoc inducta, nec ab aliquo circonventa, habens super hoc potestatem sibi ab domino Galchero concessam in sua ultima voluntate, ut asseruit dicta domina Margareta, pro liberacione dicti mariti sui et solucione debitorum ipsius Galcheri, vendit et vendicionis nomine tradit vel quasi, cedit penitus et concedit, pro se et suis heredibus im perpetuum, et confessa est in jure coram dictis juratis nostris, se vendidisse, tradidisse vel quasi, cessisse im perpetuum, titulo pure et irrevocabilis vendicionis, [et] concessisse predicto domino Johanni, pro se et suis ementi et recipienti, aliam medietatem dicte ville de Champaignole, cum omnibus juribus, possessionibus, pertinenciis et appendiciis dicte ville de Champaignole, tam in hominibus, justiciis, nemoribus, censibus, redditibus, tailliis, prisiis, emendis, terris cultis et non cultis, molendinis, furnis, aquis, aquarum decursibus, piscariis, stannis, bancis, courveis, nemore de Taravant, garda seu custodia d’Ardon, feodis, retrofeodis, dominiis et commodis, quam aliis rebus quibuscumque ad dictam medietatem dicte ville spectantibus et a quibuscumque teneantur tam de jure quam de facto seu possideantur, seu quocumque nomine censeantur, necnon et quicquid juris, possessionis et proprietatis dictus dominus Galcherus habebat, habere poterat et debebat, dum vivebat, in villa et territorio de Nais, videlicet illud quod reperietur esse de feodo predicti domini Johannis in hominibus, terris, mansis, justiciis, nemoribus, redditibus, dominiis et aliis rebus quibuscumque; vendidit, inquam, dicta domina Margareta res predictas omnes et singulas dicto domino Johanni et suis, pro tribus millibus libris usualis monete et cursibilis in civitate et diocesi Bisuntina, solutis, traditis et deliberatis a dicto domino Johanne tam dicte Margarete quam creditoribus dicti Galcheri, de mandato et voluntate dicte Margarete, quibus erat dictus Galcherus variis causis obligatus; et de dicta pecunie summa dicta Margareta se tenet et tenuit coram dictis juratis nostris integre pro pagata... In quorum omnium et singulorum premissorum testimonium, nos, officialis Bisuntinus, sigillum dicte curie presentibus litteris duximus apponendum. Datum XIIIº kalendas octobris, anno Domini Mº CCCº primo.